SKRIFTLIG FORESPØRGSEL E-4114/00

af Glenys Kinnock (PSE) til Kommissionen

(11. januar 2001)

Om: Slavearbejde

Hvilke planer har Kommissionen om at benytte ILO-konferencen i 2001 til at henlede opmærksomheden på, at regeringerne i f.eks. Indien, Pakistan og Nepal gang på gang har undladt at træffe passende foranstaltninger for at afskaffe slavearbejde, og til at rette en indtrængende henstilling til alle regeringer om at erkende problemets omfang?

Hvilke foranstaltninger er Kommissionen i færd med at træffe for at tilskynde ILO til at foretage uafhængige og omfattende undersøgelser i de lande, hvor der findes slavearbejde, for at fastslå, hvor mange mennesker der er underkastet sådanne slaveforhold, og hvor det foregår?

Vil Kommissionen skitsere, hvilke foranstaltninger den er i færd med at træffe for at sikre, at love, der forbyder alle former for slavearbejde, forstås og håndhæves effektivt?

Samlet svar afgivet på Kommissionens vegne af Christopher Patten på skriftlige forespørgsler E-4104/00 og E-4114/00

(20. februar 2001)

Kommissionen deler fuldt ud de ærede medlemmers bekymring med hensyn til tvangsarbejde i Sydasien. Problemets kompleksitet og tætte sammenhæng med sociale, økonomiske og kulturelle faktorer er affødt af den store fattigdom, som de mest sårbare befolkningsgrupper på dette subkontinent stadig lever i.

For at tage fat om problemet med tvangsarbejde mener Kommissionen, at strategierne for udviklingssamarbejde primært bør fokusere på specifikke initiativer, som sigter mod at nedbringe fattigdommen og dermed forbedre arbejdsstyrkens situation i kritiske erhvervsøkonomiske sektorer.

Kommissionen erkender desuden betydningen af den rolle, de specialiserede internationale organer spiller, og vigtigheden af at anvende de eksisterende multilaterale instrumenter til at forbedre de globale arbejdsvilkår for den del af arbejdsstyrken, der er udsat for diskrimination.

Den kommende internationale arbejdskonference, som Den Internationale Arbejdsorganisation (ILO) afholder i 2001, vil være det mest hensigtsmæssige forum til at foretage en samlet vurdering af situationen med hensyn til tvangsarbejde og fremsætte anbefalinger til at komplettere, kontrollere og håndhæve de

eksisterende arbejdskonventioner. Især vil ILO's første globale rapport om tvangsarbejde, der er forelagt som led i opfølgningen af ILO's erklæring fra 1998 om de grundlæggende principper og rettigheder for arbejdslivet, kunne bruges som udgangspunkt til at behandle de spørgsmål, de ærede medlemmer henviser til.

I Indien har loven af 1976 om afskaffelse af tvangsarbejde, ILO's internationale program for afskaffelse af børnearbejde (IPEC) samt den betydelige indsats, der gøres af Fællesskabet og flere forskellige ikke-statslige organisationer med henblik på at koncentrere tiltagene om almen grunduddannelse og sundhedsprogrammer, været initiativer, som har bidraget væsentligt til at forbedre rettighederne og levevilkårene for de befolkningsgrupper, der er vanskeligst stillet og mest udsat for diskrimination.

I Pakistan har regeringen bebudet, at den agter at styrke håndhævelsen af lovgivningen. Der er planer om at ratificere ILO's konvention nr. 182 om forbud mod og omgående indsats til afskaffelse af de værste former for børnearbejde, og man er ved at udarbejde en handlingsplan for rehabilitering af personer, der har udført tvangsarbejde. Arbejdsministeriet planlægger også at reaktivere tilsynskomitéer til at håndtere problemet med tvangsarbejde på lokalt plan. Kommissionen støtter regeringen gennem et projekt, der gennemføres af ILO inden for rammerne af IPEC, og som tager fat om det mangesidede problem med børn og tvangsarbejde ved hjælp af forebyggelses- og rehabiliteringsforanstaltninger.

Nepal har foruden et klart forfatningsmæssigt retsgrundlag (artikel 20), der sikrer menneskers ret til ikke at blive underkastet nogen form for udnyttelse, allerede ratificeret 7 ILO-konventioner. Den 17. juli 2000 blev der nedsat statslige tilsynskomitéer på både centralt og regionalt niveau. Der er også oprettet et statsligt organ til at føre tilsyn med rehabiliteringen af personer, som tidligere har udført tvangsarbejde, og ILO-konvention nr. 29 om tvangsarbejde er i øjeblikket forelagt det nepalesiske parlament med henblik på ratifikation.

Kommissionen ønsker over for de ærede medlemmer at bekræfte, at der på grundlag af de eksisterende rammeaftaler om samarbejde med disse lande er nedsat blandede udvalg, hvis møder har dannet og fortsat vil danne den mest hensigtsmæssige kontekst for et løbende tilsyn med håndhævelsen af lovgivningen om tvangsarbejde og arbejdet med at fremme rehabiliteringsinitiativer.